ตลาดหุ้นเอเชียพุ่งขึ้นเช้านี้ ขานรับจีนส่งสัญญาณกระตุ้นเศรษฐกิจ
ตลาดหุ้นเอเชียปรับตัวเพิ่มขึ้นในช่วงเช้าวันนี้ หลังจากที่ผู้ว่าการธนาคารกลางจีนส่งสัญญาณผ่อนคลายนโยบายเพิ่มเติม
31 มี.ค. 2558

ผู้สื่อข่าวรายงานว่า ตลาดหุ้นเอเชียปรับตัวเพิ่มขึ้นในช่วงเช้าวันนี้ หลังจากที่ผู้ว่าการธนาคารกลางจีนส่งสัญญาณผ่อนคลายนโยบายเพิ่มเติม
โดยดัชนี MSCI Asia Pacific ทะยาน 0.6% สู่ระดับ 147.35 จุด เมื่อเวลาประมาณ 9.00 น.ตามเวลาโตเกียว
ด้านดัชนี NIKKEI 225 ตลาดหุ้นญี่ปุ่นเปิดวันนี้ที่ 19,592.43 จุด เพิ่มขึ้น 181.03 จุด, ดัชนี HSI ตลาดหุ้นฮ่องกงเปิดวันนี้ที่ 25,113.20 จุด เพิ่มขึ้น 258.08 จุด, ดัชนี TAIEX ตลาดหุ้นไต้หวันเปิดวันนี้ที่ 9,568.38 จุด เพิ่มขึ้น 46.51 จุด, ดัชนี KOSPI ตลาดหุ้นเกาหลีใต้เปิดวันนี้ที่ 2,042.31 จุด เพิ่มขึ้น 12.27 จุด, ดัชนี FTSE STI ตลาดหุ้นสิงคโปร์เปิดวันนี้ที่ 3,469.02 จุด เพิ่มขึ้น 14.76 จุด และดัชนี FBMKLCI ตลาดหุ้นมาเลเซียเปิดวันนี้ที่ 1,828.88 จุด เพิ่มขึ้น 7.05 จุด
นายโจว เสี่ยวฉวน ผู้ว่าการธนาคารกลางจีนกล่าวว่า อัตราการขยายตัวของเศรษฐกิจประเทศชะลอตัวลงมากเกินไป ดังนั้น ผู้บริหารระดับนโยบายจึงพร้อมที่จะรับมือ ท่ามกลางการคาดการณ์ที่ว่า จีนอาจจะผ่อนคลายนโยบายการเงินเพิ่มเติม
ผู้ว่าการธนาคารกลางจีนกล่าวแสดงความเห็นในการประชุม Boao Forum for Asia เมื่อวานนี้ว่า เงินเฟ้อของจีนอ่อนตัวลง เราจำเป็นต้องระมัดระวัง หากแนวโน้มเงินเฟ้อที่อ่อนตัวลงยังคงเกิดขึ้นอย่างต่อเนื่อง รวมทั้งดูว่า ภาวะเงินฝืดจะเกิดขึ้นหรือไม่ จีนยังมีโอกาสที่จะลงมือดำเนินการทั้งในเรื่องของอัตราดอกเบี้ยและมาตรการผ่อนคลายเชิงปริมาณ